LAGENDA SITU GEDE MANGKUBUMI DI TASIKMALAYA dicaritakeun deui ku Nunuy Nurjanah Di Sumedang aya pasangan nonoman nu nembe nikah. Ajeunna teh nya eta Prabudilaya Di Kusumah sareng Putri Sakarembong. Prabudilaya ditikahkeun ka putri Sakarembong jalaran nya Prabudilaya anu meunangkeun sayembara. Sakarembong enggoning babakti ka caroge disarengan ku rencang satia anu jenengan Sembah Golong sareng Sempati Kencana. Rumah tangga nonoman geus nincak dua taun. Aya nu kurang dina kahirupanana. Teuing ku naon sababna Prabudilaya acan wani ngadeukeutan nu jadi istri anu geulis kawanti- wanti. Sakarembong ngarasa teu tenang. Ti dinya timbul timburuan, boa-boa caroge geus boga nu sejen. Lila-lila perasaan ieu pisan anu terus ngukuntit pikiranana, antukna timbul perasaan dendam ka salaki malah boga niat rek megatkeun nyawa salakina. Bener wae dina mangsa salakina datang, terus kulem tibra bangun nu cape kacida. Sakarembong gancang nyandak keris pusakana. Teu antaparah ngan gabres we dada carogena ditubles nepi ka hanteuna. Padahal lamun apal kumaha kaayaan nu jadi salaki, tinangtu hal kitu teh moal kaalaman. Prabudilaya sabenerna pemuda anu keur meujeuhna resep ngelmu. Anjeunna terus ngumbara guguru ka mana-mana. Sakur aya guru mandraguna nya ku anjeunna disumpingan. Mungkin bae anjeunna boga nadar yen samemeh cita-citana tinekanan, anjeunna moal waka nyaketan astrina. Harita oge meureun tacan waktuna wae, da sidik anjeunna boga niat milari elmu agama. Sakarembong ngaraos bagja geus hasil mateni salaki. Namung, anjeunna bingung kumaha cara ngubur mayit salakina. Utamina sieun katohyan ku nu sanes yen anjeunna. Ti dinya anjeunna emut ka dua rencangna nu satia. Atuh sakarembong nyalukan rencangna. Sembah Golong sareng Sempati Kencana ngadangu dunngan nyalukan dirina, gancang nyalampeurkeun ka dunungan. Ku sabab panto kamar muka, atuh katinali
pangeusi kamar teh. Sakarembong nuju mayunan carogena. Barang ningal kana getih anu minuhan dada caroge Sakarembong, rencangna reuwaseun. "Beu, Enden aya naon?" rencangna naros. Sakarembong oge reuwas ditanya situ teh. Tapi manehna sadar yen tapak lacakna teu meunang kapanggih ku ingkang rama oge masyarakat sabudeureunana. Ku kituna Sakarembong gancang paparentang ka bujang satiana. "Paman Sembah Golong katut Paman Sempati Kencana geuwat geura beberes, ulah miceunana waktu peuting ieu keneh pisan urang bawa ieu layon salaki kuring. Pomona ulah loba tatanya. Sing nurut wae kana parentah kuring", Sakarembong paparentah ka dua rencangna. Sembah Golong jeung Sempati Kencana sanajan hatena mah noroweco pinuh ku pertanyaan, tapi manehna teubisa kumaha. Manehna ngan bisa ngalaksanakeun parentah dununganana. "Beresan eta layon, bungkus sing buni, tuluy asupkeun kana peti. Tuluy gotong ku duaan. Tuturkeun kuring ka mana wae kuring indit!" ceuk Sakarembong. Teu loba omong, rencang satia enggal mungkus layon Prabudilaya. Ti dinya geuwat diasupkeun kana peti. Sembah Golong tuluy nyokot salang jeung rancatanana. Tuluy dibeulitkeun kana peti. Rancatanana geus diasupkeun. Ayeuna layon teh kari ngagotong. Ningali kitu, Sakarembong gancang paparentah supaya dua rencang satiana ngagotong eta layon. Sakarembong enggal ka luar dituturkeun ku nu ngagotong layon. Hanteu geruh, da kaayaan nuju sepi jempling. Tiluanana tinggaredig laleumpang ka wetankeun. Eta iringan teh terus laleumpang. Leumpangna teh ari geus poek. Beurang mah teu wani ngulampreng. Jadi, lamun geus poek mongkleng kakara nuluykeun lalampahanana. Bari
upama rentang-rentang aya jelema, geuwat maranehanana nyalingker ka nu poek. Lamun geus datang beurang, tiluanana cicing di leuweung ngarah teu kapanggih ku jalma sejen. Upama geus poek tur sepi, tiluanana kakara nuluykeun perjalanana. Kitu jeung kitu wae. Antukna perjalanan ti Sumedang teh teu karasa. Maranehanana geus nepi ka Cibeureum, Cibodas, nepi ka Mangkubumi. Ku naon disebut Mangkubumi. Ari sababna mah kieu. Rancatan anu dipake nanangung layon teh potong. Nu nanggung bingung, jaba kaayaan keur poek mongkleng. Sakarembong teu eleh geleng. Anjeunna nitah rencangna supaya nu potong teh disambung ku taneuh. Nya ti dinya pisan ayana tempat anu nngaranna Sambong: Sambong Asem, Sambong Hilir, Sambong Girang, Sambong Jaya, Sambong Jaya, Sambong Mangkubumi. Sambong teh tina sambung. Ari Mangkubumi nya eta tina mangku taneuh. Di daerah Mangkubumi, Sakarembong nitah rencangna ngagali kuburan pikeun ngurebkeun slaaakina. Sanggeus beres layon Prabudilaya Di Kusumah teh dikurebkeun di dinya. Ku saba sieun kalakuanana sieun kapanggih, ahirna Sakarembong oge maehan dua bujangna nu satia. Duanana oge dikurebkeun di dinya caket makam carogena. Eta tempat teh kiwari dingaranan Pulo Situ Gede. Cenah mah ku naon bet jadi situ. Sabab, urut panggalian taneuh rencang tea, ahirna jadi situ. Ku sabab urut ngagalina gede nya dingaranana Situ gede. Ari geus beres mah, sakarembong miceun kerisna. Tah eta keris teh ayana di Pulo Gading. Kecap gading asalna tina lading atawa peso. Eta pulo leutik teh persis ayana di tukangeun Pulo Situ Gede. Memang bener Situ Gede kawilang gede. Legana 47 hektar. Di tengahna aya dua Pulo; gede jeung leutik Nu gede nya eta Pulo Situ Gede tempat makam Prabudilaya Di Kusumah, Sembah Golong, jeung Sempati Kencana. Ari nu leutik ayana di tukangeun Pulo Situ Gede nya eta Pulo Gading-- tempat lading-- kerisna Sakarembong.
Sakarembong nuluykeun perjalanana. Sanggeus nepi ka Bantar anjeunna tilem di Gunung Goong. Ku sabab kitu, nepi ka ayeuna Gunung Goong teh cenah kawilang sanget. Ari di Pulo Situ Gede, nepi ka ayeuna sok loba nu datang. Apanan Prabudilaya teh kaasup hiji muslim anu pinuh ku elmu. Nu daratang teh taya lian cenah rek tataros ka Eyang Prabudilaya Di Kusumah. Carana kudu bari nyuguh. Susuguhna nya eta gula batu, surutu atawa cigarilos, cau raja bulu sasiki, ulen ketan tapi kudu meunang nyieun sorangan, dendeng sapi sakeureut meunang ngagoreng, kembang warna tujuh, jeun menyan. Bari nyeungeut menyan nu datang teh menekung nyuhunkeun ka Nu Maha Kawasa. Cenah mah nyuhunkeunna mah Ka Nu Kawasa, da Eyang prabudilalaya teh muslim anu sajati. Tapi ngalangkungan Eyang Prabudilaya Di Kusumah. Ari waktuna nya eta malem Salasa atawa malem Jumaah. Cenah Eyang Prabudilaya teh di dinyana ngan malem Salasa sareng malem Jumaah wungkul. Angot lamun gandeng mah Eyang teu betaheun. Saperti lamun nu ngarala lauk, heug make mesin. Atuh tangtu mesinna teh tara lila da rusak manten.Matak nepi ka kiwari nu ngala lauk lolobana mah ngan make rakit. Ngalana ku tombak atawa ku useup bae. Tapi aya oge anu make jaring atawa heurap. Aya deuih nu datang rek nanyakeun tanda-tanda permilikan manehanana. Carana nya eta kudu mawa dahan kawung saeran. Tangtuna wae datangna kudu malem Salasa atawa Jumaah. Eta dahan kawung ten terus dijeungkalan. Unggal jalma nu datang motong sajeungkal. Ti dinya manehna ngado'a ka Nu Maha Kawasa supados diuningakeun tanda- tanda permilikanana. Aneh bin ajaib, dahan kawung nu dicecekel teh bet jadi robah. Aya nu ngurangan, aya nu manjangan, tapi aya oge anu angger. Ari nu mondokkan, hartina milikna heureut. Ari nu manjangan, tanda yen milik manehna gede. Sarta anu angger mah, hartina manehna bakal hirup pas-pasan wae. Cenah nurutkeun putra mantan Kuncen, saha wae bisa datang ka dinya. Asal ulah menta nu kotor. Kitu katerangan ti Bu Entin putra Eyang Oki. Kiwari Bu Entin ngawarung di
daerah Situ Gede. Anjeunna kagungan tujuh rakit nu sok disewakeun. Cenah nu dua kawilang weuteuh keneh tapi nu lima deuih mah geus heubeul. Ari rakit weuteuh mah disewakeunna teh kurang leuwih Rp 15.000 sapoe atawa sakali make. Rakit anu heubeul mah cenah ngan Rp 5.000 sapoena. Budakna oge baheula pernah datang ka dinya da hayang pinter. Cenah bener, budak Bu Entin mah euweuh nu teu rengking-- paling goreng ge rengking 3 di sakolana teh. Bari sakola ge euweuh nu handap-handap. Sadayana lulusan SMEA. Tah ieu teh bukti nyata. Bu Entin pernah datang ka pulo. Dahan kawungna teh manjangan saeutik. Jadi, hirupna kawilang cukup. Ari babaturanana mah anu dahan kawungna mondokan, bener wae cenah nepi ka kiwari hirupna teu weleh balangsak. Responden: Ibu Entin, anjeunna putra mantan kuncen Situ gede.